作者:曹勳
標題:法曲遍第二・法曲
內容:向虛靖晨起。朝元意達，衝漠怡怡。三天澄映，九光霽碧，如有鶴舞鸞飛。泛空際。瑤室明輝。動與真期。至理常寂，戶庭無遠，欣欣端比。侍宴日在瑤池。師友多閒，抱琴沽酒度曲，笑採華芝。九節倚筇時。何須釣月眠石，尋覓佔淵靜逸。樂修持。澹然靈府泳真諦。怡養丹光裡。春已收功，自育火棗交梨。